Jama'atu Izalatul Bidi'a Wa'Ikamatus Sunnah (:JIBWIS). Ƙungiyar Addinin musulunci ce, mabiya Sunnahr manzon Allah tsira da amincin Allah su kara tabbata a gare shi. Ƙungiya ce da aka kafa ta da manufar yaqi da bidi'o'i, wato ƙirqire-ƙirqire a cikin addini da kuma tabbatar da biyayya ga Annabi Muhammadu (Aminci Allah ya kara tabbata a gare shi) shi kaɗai, tare da abubuwan da ya zo da su daga Allah Maɗaukakin Sarki, ba tare da daɗi ko ragi ba. Kamar yadda ƙungiyoyi masu kawo sauyi da gwagwarmaya a duniya suka sha wuya da suka daga hannun jama'a a karon fari, ita ma ƙungiyar Izala ta sha fama da irin wadannan matsaloli, amma daga baya ta yi nasara wajen kafa tsayayyen tsarin bin hanyar addinin Islama, ta yadda har wasu ƙungiyoyin da su ka fi ta daɗewa su ka dawo suna koyi da ita. Daga cikin muhimman manufofin wannan qungiya sun hadar da: 1) Kaɗaita Allah da bauta ba tare da haɗa Shi da wani (shirka) ba. Sannan a tabbatar da biyayya ga Annabi Muhammadu (S.A.W) ba tare da jayayya ko kawo maganganun wasu mutane na daban ba.